《西郊散步》
清代·陈启佑

西风动山郭，飒然秋气深。散步出郭门，山光青上襟。

蝉声咽远树，樵语归平林。黄云卷四野，篝车娱苍黔。

俯仰殊各得，大哉天地心。闻道五年前，孤城边骑临。

登陴不遑食，干戈苦相寻。我来幸无事，弦诵有余音。

人偿室家乐，边乏桴鼓侵。藉此足高枕，怀抱宽古今。

林壑开图画，曳杖恣行吟。薄暮独归去，墟烟苍翠沈。

作者简介：陈启佑，字子后，号我珊，武陵人。同治丁卯举人，官彭泽知县。有《耐冷山房诗存》。